Nes die lirieke van sy trefferliedjie Smother vertel hoe hy met tye totaal oorweldig word, het die musikant en The Voice-wenner Craig Lucas vroeër die week in ’n ope brief vertel van sy stryd met sy seksualiteit en depressie en hoe dié donker tye hom soms amper gesmoor het.
Sy pa se selfdood jare gelede het ’n saadjie geplant wat hom etlike jare lank agtervolg het, vertel Craig Vrydag aan Huisgenoot.
Hy het juis daarom besluit om ’n ope brief te skryf waarin hy vir die eerste keer openhartig vertel van die oggend van 15 Januarie in 2016 toe hy ’n laagtepunt bereik het en die oggend op pad na sy werk homself byna van ’n trein geslinger het.
“Daarom het ek vir my ’n koppie tee gemaak, my skootrekenaar nadergetrek en net die brief begin skryf. Daar was geen ander uitweg nie.”
Hy skryf in sy ope brief: “Ek het voor daardie breekpunt in Januarie 2016 ongelooflik baie oor selfdood gedink en al vir ’n geruime tyd nie meer lewendig gevoel nie. Met tye het ek gewonder of dit is hoe sommige mense voel voor hulle ’n geweer teen hul kop druk.
“Jare lank het ek ’n groot deel van my lewe ontken. Ek was skaam vir myself en het my selfhaat gedra soos ’n ledemaat wat besig is om te verrot. Die verrotting het versprei en dit was besig om my lewe te eis.
“Ek wou nie sterf nie. Ek het gesweer dat ek nooit soos my pa sal wees nie, dat ek my ma nooit weer deur so iets sal sit nie.”
Die laagtepunt het eindelik daartoe gelei dat hy vir die eerste keer in sy lewe “vry” was, vertel hy.
Soos hy dit in sy brief stel: “Mense het vir my gesê dat ek my verhouding met ’n man ’n geheim moet hou omdat ‘niemand vir my sal stem’ as hulle daarvan weet nie, want die ‘gehoor is te konserwatief’.
“So ek het [dit ’n geheim gehou] en toe gewen. ‘Ek is bly ek het vir hulle geluister,’ het ek destyds gedink.
’n Jaar nadat hy M-Net se gesogte The Voice-sangkompetisie gewen het, was hy vir die soveelste keer oorweldig met die donker gedagtes wat vir hom gesê het om sy lewe te beeïndig – selfs al was hy uiters suksesvol in sy loopbaan.